[pic] | COIMISIÚN NA gCOMHPHOBAL EORPACH |

An Bhruiséil, 7.1.2009

COIM(2008) 896 leagan deireanach

2006/0006(COD)

TEACHTAIREACHT ÓN gCOIMISIÚN CHUIG PARLAIMINT NA hEORPA de bhun an dara fomhír d'Airteagal 251(2) de Chonradh CE maidir le

comhsheasamh na Comhairle i dtaca le togra a ghlacadh le haghaidh Rialacháin ó Pharlaimint na hEorpa agus ón gComhairle lena leagtar síos an nós imeachta um chur chun feidhme Rialachán (CE) Uimh. 883/2004 maidir le comhordú córas slándála sóisialta

TEACHTAIREACHT ÓN gCOIMISIÚN CHUIG PARLAIMINT NA hEORPA de bhun an dara fomhír d'Airteagal 251(2) de Chonradh CE maidir le

comhsheasamh na Comhairle i dtaca le togra a ghlacadh le haghaidh Rialacháin ó Pharlaimint na hEorpa agus ón gComhairle lena leagtar síos an nós imeachta um chur chun feidhme Rialachán (CE) Uimh. 883/2004 maidir le comhordú córas slándála sóisialta

CÚLRA

Dáta seolta an togra chuig Parlaimint na hEorpa agus chuig an gComhairle (doiciméad COIM(2006)16 críochnaitheach – 2006/0006 (COD): | 31 Eanáir 2006 |

Dáta na tuairime ó Choiste Eacnamaíoch agus Sóisialta na hEorpa: | 26 Deireadh Fómhair 2006 |

Dáta na tuairime ó Pharlaimint na hEorpa ag an gcéad léamh: | 9 Iúil 2008 |

Dáta tarchuir an togra leasaithe: | 15 Deireadh Fómhair 2008 |

Dáta ar glacadh an comhsheasamh: | 17 Nollaig 2008 |

CUSPÓIR AN TOGRA ÓN g COIMISIÚN

Tá sé d'aidhm ag an togra le haghaidh Rialacháin Feidhmiúcháin go dtabharfaí chun críche an próiseas chun na rialacha atá ann cheana sa réimse seo a nuachóiriú, agus é a chur in ionad an Rialacháin Feidhmiúcháin[1] atá ann faoi láthair. Is é is aidhm dó, go háirithe, na nósanna imeachta maidir leis na rialacha atá leagtha amach sa bhun-rialachán, Rialachán (CE) Uimh. 883/2004[2], a sháiniú do na páirtithe go léir lena mbaineann (daoine árachaithe, a bhfostóirí, institiúidí slándála sóisialta agus údaráis inniúla na mBallstát). Tá an togra sin bunaithe ar Airteagal 42 agus Airteagal 308 de Chonradh CE agus beidh aontoilíocht ag teastáil uaidh.

Leis an togra seo tugtar chun críche an nuachóiriú a rinneadh leis an mbun-Rialachán agus déantar iarracht na nósanna imeachta reatha a fheabhsú trí iad a shimpliú agus a shoiléiriú. Soiléirítear sa togra freisin cearta agus oibleagáidí na bpáirtithe éagsúla. I ngach cuid den Rialachán, trí bhíthin nósanna imeachta agus próisis struchtúracha nua, soláthraítear foras le haghaidh comhair fheabhsaithe idir institiúidí agus chun trédhearcacht agus muinín fhrithpháirteach a chur chun cinn. Tacaítear leis an gcomhar feabhsaithe seo le córas nua malartaithe leictreonaigh sonraí idir na Ballstáit, a chuireann le héiféachtacht agus le beachtas.

ANAILÍS AR AN g COMHSHEASAMH

3.1 Seasamh ginearálta maidir leis an gcomhsheasamh ón gComhairle

Sa chomhsheasamh ón gComhairle glactar le líon suntasach leasuithe a mhol an Pharlaimint agus a ionchorpraíodh sa togra leasaithe ón gCoimisiún. Ghlac an Coimisiún leis na leasuithe go léir a rinne Parlaimint na hEorpa, cé is moite de leasuithe 26 agus 55.

Tá measúnú dearfach an Choimisiúin maidir leis an gcomhsheasamh ón gComhairle bunaithe ar dhlúthmhonatóireacht ar na forálacha i bhfianaise na gceithre bhunphrionsabal atá sa togra ón gCoimisiúin:

- comhar níos éifeachtúla agus níos dlúithe a eagrú idir institiúidí slándála sóisialta chun na geallsealbhóirí go léir a chumasú chun tairbhe a bhaint as nuachóiriú Rialachán (CE) Uimh. 883/04;

- an Rialachán Feidhmiúcháin a shimpliú;

- trédhearcacht na nósanna imeachta airgeadais idir institiúidí agus i leith daoine a fholaítear sa Rialachán a fheabhsú;

- solúbthacht agus éifeachtúlacht agus na rialacha á socrú.

Fáiltíonn an Coimisiún roimh iarrachtaí na Comhairle glacadh le leasuithe Pharlaimint na hEorpa ar bhealach chomh cuimsitheach agus is féidir. Maidir leis an gcuid is mó acu, glacadh leo go substaintiúil. Baineann na difríochtaí atá fágtha le foclaíocht agus téarmaíocht i ngeall ar an riachtanas comhsheasmhacht a áirithiú sa Rialachán tríd síos. De thoradh fhad an phróisis caibidlíochta (lean sé thar sé thréimhse Uachtaránachta) agus chastacht agus líon na bhforálacha, déanadh scagadh grinn ar an téacs faoin Uachtaránacht dheireanach. Tacaíonn an Coimisiún go hiomlán leis an gcleachtas 'glanadh' seo mar is é is aidhm dó comhsheasmhacht sa téacs tríd síos a áirithiú agus cinnteacht dhlíthiúil a fheabhsú.

Baineann na difríochtaí eile le gnéithe teicniúla, go háirithe i dtaca leis na ceanglais teicneolaíochta maidir le malartú leictreonach sonraí. Is as obair na saineolaithe sa réimse seo a thig an chuid is mó de na hathruithe, mar shampla an sainmhíniú ar 'pointe teagmhála leictreonach' in Airteagal 1(2)(a), d'Iarscríbhinn IV agus an fhoráil maidir le hidirthréimhse le haghaidh malartú leictreonach sonraí in Airteagal 96. Tacaíonn an Coimisiún leis na hathruithe teicniúla seo.

Go ginearálta, measann an Coimisiún go gcuidíonn formhór mór na modhnuithe a rinne an Chomhairle na próisis agus na nósanna imeachta a fheabhsú chun tairbhe a dhéanamh ar bhealach níos tapúla agus níos éifeachtaí (féach go háirithe Airteagal 2(1); Airteagal 3(2), Airteagail 3 go 7 agus Airteagail 16, 17, 28, 35, 44 agus 90 ina ndéileáiltear leis an bhfaisnéis). Tá sé áisiúil go ndéantar tuilleadh soiléirithe ar rólanna agus cúraimí na bpáirtithe éagsúla trí bhíthin na n-athruithe (féach mar shampla Airteagal 14 maidir le hoibrithe a chur i gceann poist, Airteagal 26 maidir le cóireáil sceidealta, Airteagal 56 maidir le sochair dífhostaíochta agus Airteagal 88 maidir le scrúduithe liachta agus seiceálacha riaracháin). Measann an Coimisiún freisin go gcoimeádtar an chothromaíocht íogair idir cearta agus oibleagáidí na ndaoine aonair os coinne sainchumais na n-institiúidí slándála sóisialta agus na n-údarás inniúil i dtéacs an chomhsheasaimh ón gComhairle.

3.2 Leasuithe ó Pharlaimint na hEorpa a áiríodh go hiomlán, i bpáirt, nó i bprionsabal sa togra leasaithe agus a áiríodh go hiomlán, i bpáirt, nó i bprionsabal sa chomhsheasamh

Bhí an Chomhairle in ann glacadh le 145 de na 162 leasú a áiríodh go hiomlán nó i bpáirt i dtogra leasaithe an Choimisiúin, mar atá, leasuithe Uimh. 2, 4, 5, 7-8, 12, 14, 17-25, 27-34, 36-47, 49-54, 56-71, 73-78, 80-88, 90-107, 109-132, 134-146, 147 (an chéad chuid), 148 (an chéad chuid), 149, agus 152-162.

Ghlac an Chomhairle freisin, faoi réir athdhréachtála, leis na prionsabail taobh thiar de leasuithe Uimh. 3 (aithris nua 8a), 6 agus 9 (sainmhínithe ar 'pointe rochtana' agus 'teachtaireacht leictreonach chaighdeánaithe'), 10 (tagairt do dhaoine faoi mhíchumas) a thugtar isteach in aice le tagairt do dhaoine scothaosta, 11 (rialacha maidir le malairtí idir institiúidí), 15 (malartú sonraí pearsanta idir riaracháin náisiúnta agus cosaint na sonraí sin), 16 (rialacha maidir le malairtí idir tairbhithe agus institiúidí), 26 (cur i bhfeidhm sealadach reachtaíochta agus deonú sealadach sochar), 28 (comhaontuithe riaracháin idir dhá bhallstát nó níos mó), 48 (nós imeachta maidir le hAirteagal 13 an bhun-Rialacháin a chur i bhfeidhm) 72 (spriocdháta chun freagra a thabhairt ar iarratas ar údarú cóireáil liachta i mBallstát eile), 97 agus 98 (forálacha breise maidir le ríomh na sochar).

3.3 Leasuithe ó Pharlaimint na hEorpa nach n-áirítear sa togra leasaithe agus nach n-áirítear sa chomhsheasamh ón gComhairle

- Leasú Uimh. 15 (Airteagal 3(2)) — malartú sonraí pearsanta idir riaracháin náisiúnta agus cosaint na sonraí sin — chomh fada agus a bhaineann leis an tagairt do Threoir 95/46/CE maidir le sonraí pearsanta a phróiseáil agus le hinneachar Iarscríbhinn IV a ghabhann le Rialachán (CE) Uimh. 883/04.

- Leasú Uimh. 26 (Airteagal 6(4)) — cé go n-aontaíonn an Chomhairle agus an Coimisiún leis an Airteagal, bhí siad den tuairim gur chóir an téacs a shoiléiriú tuilleadh mar atá arna leagan amach in Airteagal 6(5) den chomhsheasamh.

- Leasú Uimh. 55 (Airteagal 19(2)) — foráiltear sa leasú seo go ndéanfar an pá a dhearbhaíonn an fostóir a léiriú sa deimhniúchán lena gcinntear an reachtaíocht is infheidhme. Bhí an Chomhairle agus an Coimisiún ar aon intinn ina dtuairim go dtéann an fhaisnéis seo níos faide ná mar is gá chun críocha slándála sóisialta agus cuspóirí an Rialacháin.

3.4 Príomhdhifríochtaí idir an togra leasaithe ón gCoimisiúin agus an comhsheasamh ón gComhairle

- Malartú leictreonach sonraí: i dteannta le hAirteagal 4(2), shoiléirigh an Chomhairle i bhforáil nua (Airteagal 96) go bhféadfadh sé go mbeadh idirthréimhse le haghaidh malartú leictreonach sonraí idir institiúidí agus na Ballstáit agus tá sí tar éis a dteorainneacha a leagan amach. Tacaíonn an Coimisiún leis an bpointe seo mar go bhfreagraíonn sé don riachtanas atá ag cuid de na Ballstáit iad féin a ullmhú agus ag an am céanna go n-áiritheoidh sé nach gcuirfí na sochair ón malartú leictreonach siar ní ba fhaide ná dáta arna chomhaontú ag na Ballstáit go léir.

- Comhshó na dtréimhsí árachais: In Airteagal 13 tá foráil mhionsonraithe lena gceadaítear do na Ballstáit an tréimhse árachais a chuirtear in iúl in aonaid dhifriúla a chomhshó chun críocha an chomhiomlánaithe. Dhírigh an togra ón gCoimisiún ar an bhforáil seo, a d'fhréamhaigh ó Rialachán (CE) Uimh. 574/72, a shimpliú. Bhí sé bunaithe ar an tuiscint nár úsáideadh ach seachtainí 5 lá. Thaispeáin an plé sa Chomhairle nárbh amhlaidh a bhí sé mar go bhforordaítear i reachtaíocht cuid de na Ballstáit go fóill (do scéimeanna áirithe ar a laghad) ríomh ar bhonn seachtaine 6- nó 7-lá (e.g. i gcás daoine féinfhostaithe). Glacann an Coimisiún leis, dá bhrí sin, an fhoráil seo a áireamh sa téacs ar bhonn sealadach. Áiríthear leis an tábla comhshó nach gcailltear aon tréimhsí árachais i ngeall ar chomhshó na dtréimhsí. Thairis sin úsáidfear é mar uirlis choiteann le haghaidh próisis ríofa uathoibríoch, ar an gcuma sin laghdaítear an riosca go mbeadh earráidí ann.

- Spriocdhátaí maidir le héilimh idir Ballstáit a chur isteach agus a shocrú (leasuithe 164-167). Mheas an Chomhairle go raibh sé riachtanach síneadh a chur leis na spriocdhátaí a mhol an Pharlaimint agus an Coimisiún maidir le héilimh a chur isteach agus a shocrú agus maidir le díospóidí a shocrú (12 mhí chun éilimh a chur isteach, 18 mí chun éilimh a shocrú agus 36 mí chun díospóidí a shocrú). Bhí cuid de na Ballstáit den tuairim nach bhféadfaí aon laghdú a dhéanamh ar na spriocdhátaí sin ach amháin i bhfianaise taithí agus ascnaimh theicniúil. Tá an Coimisiún den tuairim chéanna go pointe áirithe. Tá feabhas curtha ar an nós imeachta agus briseadh síos é i gcéimeanna. Admhaíonn an Coimisiún go bhfuil easpa taithí aige ar an nós imeachta nua seo. Thairis sin, glacann an Coimisiún leis an gclásal athbhreithnithe a cuireadh isteach in Airteagal 87 mar go bhfuil torthaí dearfacha le feiceáil cheana ar an obair a chuir an Bord Iniúchta i gcrích, bord a chuidíonn leis an gCoimisiún Riaracháin um Chomhordú Córas Slándála Sóisialta. Bunaithe ar an méid atá thuas, is féidir leis an gCoimisiún glacadh le téacs an chomhsheasaimh ón gComhairle.

- Airteagal 26(6) — leasú 79. Thacaigh an Coimisiún leis an leasú ó Pharlaimint na hEorpa i ndáil le costais taistil agus lóistín a chúiteamh do dhuine i dteannta duine faoi mhíchumas. Mar sin féin, de réir chásdhlí na Cúirte Breithiúnais agus ag cur san áireamh teorainneacha an Rialacháin a bhfuil sé d'aidhm aige reachtaíocht maidir le slándáil shóisialta a chomhordú seachas a chomhchuibhiú, admhaíonn an Coimisiún go mbaineann an cheist seo leis an reachtaíocht náisiúnta. Tá seasamh na Comhairle i gcomhréir le staid reatha an dlí maidir le costais taistil atá doscartha ó chóireáil liachta an duine árachaithe. Glacann an Coimisiún, mar sin, leis an gcomhsheasamh ón gComhairle maidir leis an bpointe seo. D'fhéadfaí staid na n-othar faoi mhíchumas agus daoine ina dteannta (agus daoine i dteannta leanaí maidir lena gcostais taistil agus lóistín) a láimhseáil trí bhíthin ionstraime reachtaí eile le bunús dlí ar cuspóir di reachtaíochtaí náisiúnta a chomhfhogasú.

CONCLÚID

Ghlac an Coimisiún gach cúram chun a áirithiú go gcoinneofar cearta an duine aonair, mar shampla i réimsí na mbreoiteachtaí ceirde, na dtionóiscí ag an obair agus na sochar teaghlaigh. Admhaíonn an Coimisiún cé chomh deacair is atá an tasc seo, i bhfianaise na héagsúlachta agus na sainiúlachtaí a bhaineann le reachtaíocht slándála sóisialta náisiúnta na 27 Ballstát. Aontaíonn an Coimisiún gur gá a bheith solúbtha maidir leis na nósanna imeachta go pointe áirithe, mar shampla maidir le teorainneacha ama.

Tugann an Coimisiún le fios go láidir gur príomhghné an chomhordaithe nuachóirithe faoi Rialachán (CE) Uimh. 883/04 é an comhaontú chun comhar a fheabhsú idir institiúidí na mBallstát trí líonra coiteann slán le haghaidh malartú leictreonach faisnéise chun críocha slándála sóisialta (EESSI). Táthar tar éis an comhar idir institiúidí slándála sóisialta maidir le ceisteanna airgeadais a shoiléiriú agus a struchtúrú níos fearr.

Measann an Coimisiún go bhfeabhsaíonn an comhsheasamh ón gComhairle cuid de na bearta sa togra ón gCoimisiún. Go háirithe, soiléirítear ann critéir áirithe sa chaoi is go ndéanfar cuid de na heocharchoincheapa arna leagan amach sa bhun-Rialachán a chur chun feidhme ar bhealach níos comhchuibhithe, amhail an reachtaíocht is infheidhme nó oibrithe a chur i gceann poist. Is dul chun cinn atá anseo do na páirtithe go léir lena mbaineann. Tugann an Coimisiún faoi deara freisin go gcuirtear an seasamh ó Pharlaimint na hEorpa san áireamh sa chomhsheasamh ón gComhairle.

Measann an Coimisiún gurb é atá sa chomhréiteach a rinne an Chomhairle maidir leis na ceisteanna is íogaire tús próisis dhinimiciúil chun a cheadú do na Ballstáit go léir iad féin a chur ar chomhréim leis an seasamh ó Pharlaimint na hEorpa. Aithníonn an Coimisiún luach an phróisis seo agus déanfaidh sé gach iarracht chun é a shaothrú agus chun cur leis.

Ar deireadh, réamhriachtanas é an Rialachán seo chun gur féidir le Rialachán (CE) Uimh. 883/04 a bheith infheidhme in 2010. Trí bhíthin Rialachán (CE) Uimh. 883/04 cuirtear feabhas ar chearta slándála sóisialta na saoránach a fheidhmíonn a gcearta saorghluaiseachta. Chomh luath agus a bheidh sé i bhfeidhm, beidh tionchar díreach ag Rialachán (CE) Uimh. 883/04 ar shaol laethúil na milliún saoránach de chuid an AE.

I bhfianaise a bhfuil thuas, tacaíonn an Coimisiún go hiomlán leis an gcomhsheasamh ón gComhairle.

[1] Rialachán (CEE) Uimh. 574/72 ón gComhairle an 21 Márta 1972 ag leagan síos an nós imeachta um chur chun feidhme Rialachán (CEE) Uimh. 1408/71 maidir le scéimeanna slándála sóisialta a chur i bhfeidhm ar dhaoine fostaithe, ar dhaoine féinfhostaithe agus ar bhaill dá dteaghlaigh ag gluaiseacht sa Chomhphobal IO L 74, 27.3.1972, lch. 1.

[2] IO L 166, 30.4.2004, leagan leasaithe in IO L 200, 7.6.2004, lch.1.